Yhteisöjen ensimmäisen oikeusasteen tuomioistuimen määräys (kolmas jaosto) 25 päivänä marraskuuta 1999. - Jean-Claude Martinez ja Charles de Gaulle vastaan Euroopan parlamentti. - Välitoimimenettely - Parlamentin työjärjestyksen määräystä tulkitseva parlamentin toimi - Poliittinen ryhmä - Tutkittavaksi ottaminen - Fumus boni juris - Kiireellisyys - Intressivertailu. - Asia T-222/99 R.



Oikeustapauskokoelma 1999 sivu II-03397



Tiivistelmä



Avainsanat

1 Välitoimet - Tutkittavaksi ottamisen edellytykset - Pääasian tutkittavaksi ottaminen ei ole asian kannalta merkityksellinen - Rajat

(EY 242 artikla; ensimmäisen oikeusasteen tuomioistuimen työjärjestyksen 104 artiklan 2 kohta)

2 Kumoamiskanne - Kannekelpoiset toimet - Parlamentin toimet, joiden tarkoituksena on tuottaa oikeusvaikutuksia parlamentin ulkopuolella

(EY 230 artikla)

3 Välitoimet - Täytäntöönpanon lykkääminen - Parlamentin työjärjestyksen määräystä tulkitsevan parlamentin toimen täytäntöönpanon lykkääminen - Poliittisen ryhmän muodostamisen mahdottomuus joillekin parlamentin jäsenille - Vakava ja korjaamaton vahinko - Kaikkien kysymyksessä olevien intressien vertailu

(EY 242 artikla; ensimmäisen oikeusasteen tuomioistuimen työjärjestyksen 104 artiklan 2 kohta)

Tiivistelmä

1 Pääasiassa nostetun kanteen tutkittavaksi ottamisen edellytyksiä ei pääsääntöisesti voida tutkia välitoimimenettelyssä, jotta ei muodostettaisi ennakolta pääasian ratkaisua. Kun vedotaan siihen, että pääasiassa nostettu kanne, johon välitoimihakemus liittyy, on selvästi jätettävä tutkimatta, saattaa kuitenkin osoittautua tarpeelliseksi tutkia, onko olemassa edellytyksiä sille, että ensi näkemältä kanne voidaan ottaa tutkittavaksi.

2 EY 230 artiklan ensimmäisellä kohdalla, jonka mukaan yhteisön tuomioistuin tutkii muun muassa parlamentin sellaisten toimien laillisuuden, joiden tarkoituksena on tuottaa oikeusvaikutuksia suhteessa kolmansiin osapuoliin, on tarkoitus saattaa yhteisöjen tuomioistuinten valvonnan alaisiksi ne toimet, joita parlamentti tekee EY:n perustamissopimuksen alalla ja jotka voivat loukata jäsenvaltioiden tai muiden toimielinten toimivaltaa taikka ylittää niiden tekijälle asetetut rajat. Sitä vastoin pelkästään parlamentin sisäiseen järjestäytymiseen liittyvät toimet eivät voi olla kumoamiskanteen kohteena. Tähän joukkoon kuuluvat ne parlamentin toimet, joilla joko ei ole lainkaan oikeusvaikutuksia tai joilla on oikeusvaikutuksia vain parlamentin sisällä työskentelyn järjestämisen osalta ja jotka ovat työjärjestyksessä määrätyn tutkintamenettelyn alaisia.

3 Välitoimimenettelyn tarkoituksena on pääasiassa annettavan tuomion täyden tehokkuuden turvaaminen. Jotta tähän päämäärään päästäisiin, haettujen toimenpiteiden on oltava sillä tavoin kiireellisiä, että kantajan etuja koskevan vakavan ja korjaamattoman vahingon välttämiseksi välitoimista määrääminen ja välitoimilla aikaansaatavat vaikutukset ovat tarpeen jo ennen kuin pääasiassa annetaan ratkaisu.

Parlamentin työjärjestyksen määräystä, joka estää Euroopan parlamentin jäseniä muodostamasta poliittista ryhmää, tulkitsevan parlamentin toimen täytäntöönpanon lykkäämisen epääminen olisi omiaan aiheuttamaan näille jäsenille vakavaa vahinkoa, koska heille ei tällöin suotaisi mahdollisuutta saada poliittisille ryhmille annettavia oikeuksia ja etuja ja tämän seurauksena he eivät voisi ilmaista itseään yhteisössä yhtyneiden valtioiden kansojen edustajina samoin edellytyksin kuin poliittisiin ryhmiin kuuluvat jäsenet. Tämä vahinko on vakava varsinkin kun pääasian tutkimiseen ja ratkaisemiseen kuluva aika, jonka aikana ei ole poissuljettua, että asianomaiset parlamentin jäsenet ovat syrjinnän kohteena, voi kestoltaan muodostaa huomattavan osan näiden rajallisesta toimikaudesta. Vahinko on niin ikään korjaamatonta, koska kyseisen toimen mahdollinen kumoaminen pääasian oikeudenkäynnissä ei enää voisi korjata tilannetta.

Lisäksi toimen täytäntöönpanon lykkäämisen ei voida katsoa haittaavan Euroopan parlamentin toiminnan järjestämistä, koska lykkäämisen seurauksena asianomaista ryhmää kohdeltaisiin samoin kuin muita sekaryhmiä.